ความต่างระหว่าง LTF กับ RMF
โนฮาว : สวัสดีครับ ปีนี้เตรียมตัวซื้อ LTF หรือ RMF หรือยัง
3 ส.ค. 2555

โนฮาว : สวัสดีครับ ปีนี้เตรียมตัวซื้อ LTF หรือ RMF หรือยัง
ปูกะตอย : ซื้อทุกเดือนอยู่แล้ว เอ้อไหนๆ พูดถึงเรื่องนี้แล้ว พอดีว่าเมื่อวานนี้เพื่อนที่ออฟฟิศถามว่า LTF กับ RMF ต่างกันยังงัย ความจริงก็ตอบเพื่อนไปบ้างแล้ว แต่ยังไม่ชัวร์เพื่อนเลยฝากมาถาม 
โนฮาว : กองทุน LTF กับ RMF แตกต่างกันพอสมควรเลยนะ อย่างแรกเลยนะ LTF ทุกกองทุนจะลงทุนในหุ้น เฉลี่ยลงทุนในหุ้นไม่น้อยกว่า 65% ของ NAV ส่วนกอง RMF นั้นมีทั้งกองที่มีนโยบายลงทุนในหุ้น ในตราสารหนี้ หรือกองผสม
ปูกะตอย : แล้วในแต่ละปีจะต้องลงทุนขั้นต่ำเท่าไร
โนฮาว : ถ้าเป็น LTF ก็แล้วแต่เงื่อนไขแต่ละกองทุน ต้องถามเจ้าหน้าที่ บลจ. แต่ถ้าเป็น RMF ต้องลงทุนไม่น้อยกว่า 3% ของเงินได้ในแต่ละปี หรือ 5,000 บาท
ปูกะตอย : มีอะไรอีกมั้ย ที่ต้องรู้
โนฮาว : เมื่อมีขั้นต่ำ ก็ต้องมีขั้นสูงสุด นั่นคือ เงินลงทุนสูงสุดในแต่ละปีที่ลงทุนได้ ถ้าเป็น LTF จะลงทุนสูงสุดต่อปีได้ไม่เกิน 15% ของรายได้ หรือว่าไม่เกิน 5 แสนบาท แต่ถ้าเป็น RMF จะลงทุนสูงสุดไม่เกิน 15% ของรายได้ แต่ต้องรวมเข้ากับกองทุนสำรองเลี้ยงชีพ หรือ กบข. ด้วยนะ หรือว่าลงทุนต่อปีได้ไม่เกิน 5 แสนบาท 
ปูกะตอย : จัดไป
โนฮาว : ที่สำคัญ เมื่อลงทุนไปแล้วจะต้องทำตามเงื่อนไขอย่างเข้มงวดนะครับ ถ้าเป็น LTF ต้องถือไปอย่างน้อย 5 ปีปฏิทิน หรือที่เราเข้าใจดีว่าซื้อ LTF แล้วต้องถือไปอย่างน้อย 3 ปีกับอีก 2 วัน ถึงจะมีสิทธิขายออกไปได้ แต่ LTF นั้น ไม่ต้องลงทุนต่อเนื่องก็ได้ พูดง่ายๆ อยากลดหย่อนภาษีปีไหนก็ซื้อปีนั้น แต่ถ้าเป็น RMF เมื่อซื้อไปแล้วจะต้องลงทุนต่อเนื่องทุกปี และห้ามหยุดซื้อเกิน 1 ปีติดต่อกัน ยิ่งไปกว่านั้นซื้อ RMF ไปแล้ว จะขายออกไปได้ก็ต่อเมื่อเราอายุครบ 55 ปีบริบูรณ์
ปูกะตอย : อันนี้รู้แล้ว อิอิ แต่ที่ลืมๆ ก็คือ แล้วถ้าทำผิดเงื่อนไขล่ะ
โนฮาว : อันนี้เรื่องใหญ่เลย ถ้าทำผิดเงื่อนไข LTF สุดๆ ไปเลย ต้องคืนเงินภาษีทั้งหมดที่เคยได้รับยกเว้นไป พร้อมๆ กับจ่ายเงินเพิ่ม 1.5% ต่อเดือนของภาษีที่ได้รับยกเว้นไปโดยนับจากเดือน เม.ย.ของปีที่เราได้ยื่นของยกเว้นทางภาษี จนถึงเดือนที่มีการยื่นคืนเงินภาษี ยิ่งไปกว่านั้นกำไรที่ได้จากการขาย LTF จะถูกหักภาษี ณ ที่จ่ายอีก 3% และต้องนำกำไรที่ได้จากการขายไปรวมคำนวณเพื่อเสียภาษีเงินได้อีกด้วย 
ปูกะตอย : แล้วถ้าทำผิดกฎ RMF ล่ะ
โนฮาว : ถ้าซื้อ RMF ไปแล้ว แต่ลงทุนไม่ถึง 5 ปี หากมีกำไรจากการขายก็จะถูกหักภาษี ณ ที่จ่าย 3% และต้องนำกำไรที่ได้จากการขายไปรวมคำนวณเพื่อเสียภาษีเงินได้ แถมยังต้องคืนเงินภาษีที่ได้รับยกเว้นไปทั้งหมดโดยนับย้อนหลังไป 5 ปีปฏิทิน ภายในเดือน มี.ค.ของปีถัดไปที่ทำผิดเงื่อนไขการลงทุน หากชำระเกินเดือน มี.ค. แล้วต้องชำระเพิ่ม 1.5% ต่อเดือนของเงินภาษีที่ต้องชำระ แต่ถ้าใครลงทุนตั้งแต่ 5 ปีขึ้นไป ต้องคืนเฉพาะเงินภาษีที่ได้รับยกเว้นไป 5 ปีย้อนหลังภายในเดือน มี.ค.ของปีถัดไปจากปีที่ผิด หากชำระเกินเดือน มี.ค.ต้องชำระเพิ่ม 1.5% ต่อเดือนของเงินภาษีที่ต้องชำระ
ปูกะตอย : แม้เจ้า แต่โชคดีที่เราลงทุน LTF กับ RMF เป็นรายเดือน และซื้อเพื่อลงทุนระยะยาว เพื่อเก็บเงินไว้ใช้ตอนเกษียณ
โนฮาว : ถูกต้องแล้ว ความจริงการซื้อ LTF และ RMF ต้องลงทุนเพื่อเป็นการออมเงินระยะยาว ไม่ใช่เป้าหมายเพื่อลดหย่อนภาษีเท่านั้น
ปูกะตอย : ช่ายแล้ว งั้นวันนี้ขอตัวก่อนนะ บ๊าย บาย